Broj: 711-I-1892-M-140/19-02-8

Zagreb, 23. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Katarine Gugić, općinske načelnice Općine Vela Luka,** za davanjem mišljenja Povjerenstva, na 66. sjednici, održanoj 23. listopada 2019.g., daje sljedeće

**MIŠLJENJE**

**Na temelju članka 14. stavka 2. ZSSI-a dužnosnica Katarina Gugić, općinska načelnica Općine Vela Luka, može istovremeno uz obnašanje navedene dužnosti biti članica Upravnog vijeća Županijske lučke uprave Vela Luka, s obzirom da je navedena ustanova utvrđena kao ustanova od posebnog interesa za Dubrovačko-neretvansku županiju, bez prava na naknadu, osim prava na naknadu putnih i drugih opravdanih troškova te pod uvjetom da već nije članica u druga dva upravna vijeća ustanova ili nadzorna odbora izvanproračunskih fondova.**

Obrazloženje

 Zahtjev za davanjem mišljenja Povjerenstva podnijela je Katarina Gugić, općinska načelnica Općine Vela Luka. U knjigama ulazne pošte zahtjev je zaprimljen 9. listopada 2019.g., pod poslovnim brojem: 711-U-3455-M-140/19-01-1, povodom kojeg je otvoren predmet broj M-140/19.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Katarina Gugić povodom obnašanja dužnosti općinske načelnice Općine Vela Luka, obvezna postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da je Općina Vela Luka jedini osnivač i vlasnik trgovačkog društva Komunalne djelatnosti d.o.o., Vela Luka. Navedeno trgovačko društvo zaprimilo je zahtjev za predlaganjem člana Upravnog vijeća Županijske lučke uprave Vela Luka, kao predstavnika koncesionara. Dužnosnica od Povjerenstva traži mišljenje može li kao općinska načelnica Općine Vela Luka biti imenovana za članicu Upravnog vijeća navedene Županijske lučke uprave.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka, predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Uvidom u izvadak iz sudskog registra Trgovačkog suda u Dubrovniku Povjerenstvo je utvrdilo da je pod matičnim brojem subjekta 090014050, OIB: 51554907886 upisana Županijska lučka uprava Vela Luka, pravnog oblika ustanova. Kao jedini osnivač navedene ustanove upisana je Dubrovačko-neretvanska županija.

Odlukom o popisu pravnih osoba od posebnog interesa za Dubrovačko-neretvansku županiju od 30. travnja 2014.g. („Službeni glasnik Dubrovačko-neretvanske župnije“, broj 2/14.) propisano je da je Županijska lučka uprava Vela Luka ustanova od posebnog interesa za Dubrovačko-neretvansku županiju.

S obzirom da je Županijska lučka uprava Vela Luka proglašena ustanovom od posebnog interesa za Dubrovačko-neretvansku županiju, sukladno članku 14. stavku 2. ZSSI-a, nema zapreke da dužnosnica Katarina Gugić istovremeno uz obnašanje dužnosti općinske načelnice Općine Vela Luka bude članica Upravnog vijeća navedene ustanove, pod uvjetom da nije članica u druga dva upravna vijeća ustanova ili nadzorna odbora izvanproračunskih fondova. Za članstvo u upravnom vijeću navedene ustanove dužnosnica nema pravo na nalnadu, osim prava na nakandu putnih i drugih opravdanih troškova.

Slijedom navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Katarina Gugić, elektroničkom dostavom
2. Objava na internetskoj stranici Povjerenstva
3. Pismohrana